DR har været i kontakt med den tiltalte læges advokat, der oplyser, at lægen ikke ønsker at udtale sig. Herlev Hospitals vicedirektør, Jan Toftholm, skriver i en mail til DR:

- Vi beklager forløbet dybt. Mathias’ tragiske død for fire år siden medvirkede til, at der blev sat gang i et stort arbejde bl.a. i forhold til at skærpe diagnosticering og behandling af meningitis. Vi er som hospital og ledelse meget bevidste om vores ansvar, ikke mindst i forhold til læring.

Ekspert: Sagen er principiel

At der skete fejl i behandlingen af Mathias Baadsgaard-Lund er påpeget af flere andre instanser. Men alligevel er sagen ved Retten i Glostrup vigtig, vurderer sundhedsjurist ved Syddansk Universitet Kent Kristensen.

- Sagen er principiel, fordi den kommer til at behandle, hvornår en læge har et selvstændigt ansvar for behandlingen. Det særlige i denne sag er, at lægen læner sig op ad to andre læger, der ikke mistænker meningokok-sygdom (meningitis, red.) og ikke lytter til andre, som stiller spørgsmålstegn ved diagnosen, siger Kent Kristensen.

Anklagemyndigheden har nedlagt påstand om bødestraf i sagen.

Blev ikke undersøgt for meningitis

Mathias Baadsgaard-Lund vågnede natten til den 4. januar 2016 og kastede op. Hans mor, Trine Baadsgaard, bemærkede, at han havde røde pletter på hænderne, fortalte hun til DR i 2017.

Trine Baadsgaard blev bekymret for, at det kunne være meningitis og ringede først til akuttelefonen og dernæst 112. Ambulancen kom, og Mathias Baadsgaard-Lund blev tilset af en akutlæge.